
УПУТСТВО
О УПОТРЕБИ ВИДЕО ТЕХНОЛОГИЈЕ У ТАКМИЧЕЊУ






Београд, 25. август 2026. године
	На основу члана 54. став 1. тачка 3. и 9. Статута Српског рукометног савеза, а у складу са одредбама члана 54. Правилника о рукометним такмичењима, Управни одбор Српског рукометног савеза је на седници одржаној 25. августа 2026. године донео

УПУТСТВО 
О УПОТРЕБИ ВИДЕО
ТЕХНОЛОГИЈЕ У ТАКМИЧЕЊУ


Члан 1.
Овим Упутством се прописују појединости, у вези са употребом видео технологије у такмичењу.

Члан 2.
Употреба видео технологије у такмичењу омогућава судијама да одмах погледају одређену ситуацију на ТВ екрану, лап-топу или таблету, уколико нису били у могућности да виде целу акцију на терену и уколико желе да је поново провере пре доношења одлуке. Ово се посебно односи на кључне ситуације у мечу када судије одлуче да „консултују“ ТВ снимак или снимак са „live stream“ преноса, поред сопствене процене са терена.

Члан 3.
Употреба видео технологије је могућа само у лигама или такмичењима у којим је доступна за све утакмице.
За употребу видео технологије, неопходно је да се утакмица директно преноси на телевизији или уживо путем „live stream“.
Првостепени орган за спровођење такмичења је дужан да најкасније 15 дана пре прве утакмице у лиги или такмичењу, којим руководи, донесе посебну одлуку о употреби видео технологије за ту лигу или такмичење, у складу са овим Упутством.

Члан 4.
Ситуације у којима је могуће користити видео технологију су следеће:
1) Озбиљно и неспортско понашање - ситуације без лопте које су се десиле ван видног поља судија;
2) Дисквалификација - како би судије утврдиле број на дресу играча, који је начинио прекршај;
3) Сукоб на терену - прекршај у којем учествују два или више играча, а судије нису сигурне којег играча треба казнити;
4) Погрешна измена играча - ситуације које нису јасно уочене са записничког стола, када делегат/контролор има сумње у исправност извршене измене играча или прекобројног играча на терену;
5) Симулирање - уколико судије имају озбиљне сумње, у вези са тим да ли играчу треба изрећи прогресивну казну или уколико играч покушава да обмане судије симулацијом;
6) Правило број 8 - уколико судије имају озбиљне сумње око тога да ли ће бити додељена казна искључења од 2 минута или дисквалификација према Правилу 8:5, 8:6, 8:9, 8:10 или 8:11;
7) Ситуације које одлучују исход утакмице у последњих 30 секунди (укључујући бацања изведена након завршног сигнала) - aко судије имају недоумице у вези са одлуком о седмерцу, казнама или одлукама које могу довести до промене поседа лопте.

Доношење одлуке
Члан 5.
У свим околностима, судије морају донети одлуку на основу свог запажања чињеница, које се односе на оно што виде на терену. Видео технологија се користи само када судије имају озбиљне сумње у доношење исправне одлуке или када, из различитих разлога, нису биле у могућности да добро сагледају ситуацију на терену.
Уколико судије током прегледа видео записа примете другу ситуацију у којој је донета погрешна одлука или није досуђен прекршај, морају исправити ту одлуку на основу чињеница проверених у видео запису. Ово се примењује само на ситуације које су се догодиле истовремено са прегледаном ситуацијом или непосредно пре ње.
Делегат/контролор може захтевати да судије користе видео технологију само у ситуацији која укључује тачку 1) члана 4. овог Упутства. У том случају делегат/контролор ће о томе обавестити судије при првом прекиду игре, односно одмах прекинути игру ако природа и тежина ситуације то захтевају. Даљи поступак спроводи се у складу са чланом 6. овог Упутства, а коначну одлуку доносе судије.
Делегат/контролор може захтевати сопствено коришћење видео технологије само у ситуацији која укључује тачку 4) члана 4. овог Упутства.
Уколико је применљиво, одлука о коришћењу или не коришћењу видео технологије је потпуно дискреционо право судија. Чињеничне одлуке које донесу судије током прегледа видео технологије, на основу њихових запажања су коначне.
Прогресивне казне у складу са Правилом 8:7-8:8 биће изречене играчима или службеним лицима тима, који агресивно захтевају од судија да користе видео технологију за поједине ситуације.

Процедура у случају потребе за коришћењем видео технологије на утакмици
Члан 6.
У случају да судије одлуче да постоји потреба за коришћење видео технологије, због неке од ситуација наведених у члану 4. овог Упутства, процедура за тај поступак је следећа:
1) Судије досуђују тајм-аут, који је обавезан;
2) Судије се консултују са делегатом/контролором и објашњавају зашто ће се користити видео технологија. Уколико употреба видео технологије у датој ситуацији није дозвољена према одредбама члана 4. овог Упутства, делегат/контролор мора интервенисати и онемогућити употребу видео технологије за предметну ситуацију;
3) Након обављене консултације, следи показивање сигнализације за употребу видео технологије од стране судија;
4) Док се одлука не донесе, судије ће заједно прегледати видео снимак, док ће делегат/контролор контролисати играче и службена лица оба тима;
5) Након прегледа видео снимка, одлука судија може бити донета (или исправљена) само уколико видео технологија пружи јасан и убедљив визуелни доказ;
6) Уколико судије нису у могућности да одлуче, јер снимак није довољно убедљив, судије онда доносе одлуку на основу својих запажања. Судијама је дозвољено да се консултују са делегатом/контролором, уколико имају озбиљне сумње о одлуци;
7) Уколико је неопходно да се коришћење видео технологије изврши непосредно пре или на крају било ког полувремена утакмице, укључујући и продужетке, судије ће задржати обе екипе на терену док се не донесе одлука на основу прегледа видео снимка;
8) Преглед видео снимка треба да се изврши што је брже могуће. Трајање се може продужити уколико се појаве технички проблеми са прегледом снимка;
9) Након завршетка прегледа видео снимка, коначну одлуку ће судије јасно саопштити одговорним представницима обе екипе, записничком столу и публици у спортској дворани;
10) Током прегледа видео снимка, само судије могу приступити увиду у снимак, док неовлашћеним особама није дозвољен приступ екрану уређаја;
11) Делегат/контролор и судије морају проверити опрему за употребу видео технологије, пре почетка утакмице;
12) Судије морају да се придржавају основног принципа да имају што мање прекида током утакмице.
	У случају да делегат/контролор одлучи да постоји потреба коришћења видео технологије због ситуације наведене у тачки 4) члана 4. овог Упутства, процедура за тај поступак је следећа:
1) Делегат/контролор звиждуком са записничког стола прекида игру;
2) Делегат/контролор се консултује са судијама и саопштава им разлог коришћења видео технологије;
3) Након обављене консултације, следи показивање сигнализације за употребу видео технологије од стране судија;
4) Делегат/контролор приступа видео технологији и проверава спорну ситуацију;
5) Док делегат/контролор прегледа видео снимак судије ће контролисати играче и службена лица оба тима;
6) Уколико је потребно донети одлуку о начину наставка утакмице, прегледу видео снимка ће приступити и један од судија;
7) Преглед видео снимка треба да се изврши што је брже могуће. Трајање се може продужити уколико се појаве технички проблеми са прегледом снимка;
8) Након завршетка прегледа видео снимка, коначну одлуку ће делегат/контролор јасно саопштити судијама, одговорним представницима обе екипе, записничком столу и публици у спортској дворани;
9) Током прегледа видео снимка, само делегат/контролор и судије могу приступити увиду у снимак, док неовлашћеним особама није дозвољен приступ екрану уређаја.

Обавезе организатора утакмице
Члан 7.
Организатор утакмице има обавезу да обезбеди:
1) интернет прикључак (WiFi/LAN/мобилни) за записничким столом и
2) лап-топ или таблет, који ће бити на записничким столом и на располагању судијама за коришћење видео технологије.

Члан 8.
Уколико је предвиђен директан телевизијски пренос утакмице, организатор утакмице је обавезан да, у договору са продуцентом преноса, обезбеди могућност постављања ТВ монитора на безбедном месту, што ближе записничком столу.

Члан 9.
За неизвршење обавеза из овог Упутства биће примењене санкције прописане Дисциплинским правилником СРС и другим општим и посебним актима СРС.

Члан 10.
За спровођење одредби овог Упутства, стараће се делегат/контролор утакмице, који је истовремено овлашћен за подношење пријаве због евентуалног неизвршења обавеза, ради вођења дисциплинског поступка.

Члан 11.
Поред обавеза наведених у овом Упутству, Првостепени органи за спровођење такмичења су дужни да у оквиру посебних обавеза пропишу и све обавезе, које установе надлежни државни органи или Српски рукометни савез, а у вези са новонасталим ванредним околностима.

Члан 12.
Аутентично тумачење овог Упутства даје Управни одбор СРС, по прибављеном мишљењу УО ЗСиК РСС, на основу поднетог писаног захтева заинтересованог.

Члан 13.
Ово Упутство ступа на снагу даном објављивања у Службеном гласилу СРС.

Председник Управног одбора
Српског рукометног савеза
Божидар Ђурковић, с.р.

